CELEX: 52015PC0558
Language: el
Date: 2015-11-10
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.11.2015
            COM(2015) 558 final
            2015/0258(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               •Αιτιολόγηση και στόχοι της πρότασης
            
            
               Σύμφωνα με το άρθρο 395 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας
                  1
                (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης της διαδικασίας είσπραξης του ΦΠΑ ή για λόγους πρόληψης ορισμένων μορφών φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή την 1η Απριλίου 2015, η Δημοκρατία της Λιθουανίας (εφεξής «Λιθουανία») ζήτησε την άδεια να συνεχίσει την εφαρμογή μέτρου παρέκκλισης από το άρθρο 193 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολή της 18ης Μαΐου 2015, ενημέρωσε τα άλλα κράτη μέλη σχετικά με το αίτημα της Λιθουανίας. Με επιστολή της 20ής Μαΐου 2015, η Επιτροπή γνωστοποίησε στη Λιθουανία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               Η λιθουανική κυβέρνηση ζητά να παραταθεί η ισχύς του μηχανισμού αντιστροφής της επιβάρυνσης που εφαρμόζεται σήμερα όσον αφορά τις παραδόσεις ξυλείας, καθώς και τις παραδόσεις αγαθών και τις παροχές υπηρεσιών που πραγματοποιούν υποκείμενοι στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία.
            
            
               Όσον αφορά τις παραδόσεις ξυλείας, η Λιθουανία βρέθηκε αντιμέτωπη με μεγάλο αριθμό επιχειρηματιών που δεν εκπληρώνουν τις υποχρεώσεις τους. Οι επιχειρήσεις του τομέα αυτού είναι συνήθως μικροί μεταπωλητές και μεσάζοντες, οι οποίοι συχνά εξαφανίζονται χωρίς να καταβάλουν προηγουμένως στις φορολογικές αρχές τον φόρο με τον οποίο επιβαρύνονται οι παραδόσεις τους, αφήνοντας όμως στους πελάτες τους έγκυρο τιμολόγιο που τους επιτρέπει να ζητήσουν έκπτωση του ΦΠΑ.
            
            
               Υποκείμενοι στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία συχνά δεν κατέβαλαν στις φορολογικές αρχές τον ΦΠΑ που είχαν λάβει από τους πελάτες τους. Ωστόσο, ο αγοραστής έχει τη δυνατότητα έκπτωσης του ΦΠΑ, εφόσον έχει εκπληρώσει τις υποχρεώσεις του.
            
            
               Στο πλαίσιο του μηχανισμού αντιστροφής της επιβάρυνσης, κατά παρέκκλιση από τον γενικό κανόνα που προβλέπεται στο άρθρο 193 της οδηγίας ΦΠΑ, ο πελάτης καθίσταται υπόχρεος για την καταβολή του ΦΠΑ στις εγχώριες συναλλαγές. 
            
            
               Το συγκεκριμένο μέτρο παρέκκλισης είχε αρχικά χορηγηθεί με την απόφαση 2006/388/ΕΚ του Συμβουλίου, της 15ης Μαΐου 2006
                  2
               , η οποία περιελάμβανε επίσης τις παραδόσεις απορριμμάτων και θραυσμάτων σιδηρούχων μετάλλων και οικοδομικών εργασιών. Η εφαρμογή του μέτρου παρέκκλισης για τις παραδόσεις ξυλείας καθώς και τις παραδόσεις αγαθών και τις παροχές υπηρεσιών που πραγματοποιούν υποκείμενοι στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία επεκτάθηκε με την εκτελεστική απόφαση2010/99/ΕΕ  του Συμβουλίου της 16ης Φεβρουαρίου 2010
                  3
               . Η τελευταία παράταση του μέτρου παρέκκλισης έχει χορηγηθεί με την εκτελεστική απόφαση 2012/704/ΕΕ του Συμβουλίου της 13ης Νοεμβρίου 2012
                  4
               .
            
            
               Από την έκθεση που υποβλήθηκε από τις φορολογικές αρχές της Λιθουανίας, μαζί με το αίτημα συνέχισης της εφαρμογής του μέτρου παρέκκλισης, η Επιτροπή θεωρεί ότι τα πραγματικά περιστατικά, στα οποία βασίστηκε η αρχική παρέκκλιση, εξακολουθούν να ισχύουν. Η Λιθουανία υποστηρίζει ότι, με βάση τα αποτελέσματα των φορολογικών ερευνών, η παρέκκλιση απεδείχθη αποτελεσματική τόσο για τις παραδόσεις ξυλείας όσο και για τις παραδόσεις αγαθών και τις παροχές υπηρεσιών που πραγματοποιούν υποκείμενοι στον φόρο που έχουν τεθεί σε διαδικασία αφερεγγυότητας ή σε διαδικασία αναδιάρθρωσης υπό δικαστική εποπτεία. 
            
            
               Στις ειδικές αυτές περιπτώσεις, ο μηχανισμός αντιστροφής της επιβάρυνσης μεταθέτει την ευθύνη για την καταβολή του ΦΠΑ, καθώς και τις αντίστοιχες υποχρεώσεις, από μικρότερους ή λιγότερο αξιόπιστους υποκείμενους στον φόρο προμηθευτές σε μεγαλύτερους και πιο αξιόπιστους υποκείμενους στον φόρο πελάτες. Το σύστημα αυτό στηρίζει τις φορολογικές αρχές οι οποίες αντιμετωπίζουν δυσκολίες είσπραξης του ΦΠΑ σε αυτούς τους ειδικούς τομείς.
            
            
               Ως εκ τούτου, η παρέκκλιση θα πρέπει να χορηγηθεί για μια ακόμα, περιορισμένη, περίοδο.
            
            
               •Συνεκτικότητα με ισχύουσες διατάξεις στον τομέα πολιτικής
            
            
               
                  Παρόμοιες παρεκκλίσεις σε σχέση με το άρθρο 193 της οδηγίας ΦΠΑ έχουν χορηγηθεί και σε άλλα κράτη μέλη.
               
            
            
               •Συνεκτικότητα με άλλες πολιτικές της Ένωσης
            
            
               
                  Άνευ αντικειμένου.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Συνεπώς, η αρχή της επικουρικότητας δεν έχει, εν προκειμένω, εφαρμογή.
               
            
            
               •Αναλογικότητα
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους.
            
            
               Η παρούσα απόφαση αφορά άδεια χορηγούμενη σε κράτος μέλος κατόπιν αιτήσεώς του και δεν συνιστά υποχρέωση.
            
            
               Επιπλέον, το μέτρο απευθύνεται και περιορίζεται σε περιορισμένο αριθμό υποκείμενων στον φόρο σε σχέση με τους οποίους η είσπραξη του ΦΠΑ έχει αποδειχθεί προβληματική. Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό.
            
            
               •Επιλογή του νομικού μέσου
            
            
               Βάσει του άρθρου 395 της οδηγίας ΦΠΑ, η παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η εκτελεστική απόφαση του Συμβουλίου συνιστά, εν προκειμένω, την καταλληλότερη νομική πράξη, δεδομένου ότι μπορεί να απευθύνεται σε μεμονωμένα κράτη μέλη. 
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου.
               
            
            
               •Συγκέντρωση και χρήση εμπειρογνωμοσύνης
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               Η πρόταση απόφασης αποσκοπεί στην απλούστευση της διαδικασίας επιβολής του ΦΠΑ και στην πάταξη ενδεχόμενων περιπτώσεων φοροδιαφυγής ή φοροαποφυγής όσον αφορά τον ΦΠΑ και, ως εκ τούτου, έχει δυνητικά θετικό οικονομικό αντίκτυπο.
            
            
               Εν πάση περιπτώσει, ο αντίκτυπος της απόφασης θα είναι περιορισμένος  λόγω του περιορισμένου πεδίου εφαρμογής της παρέκκλισης.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει επιπτώσεις στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               •Σχέδιο εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα στις 31 Δεκεμβρίου 2018.
               
               
                  Σε περίπτωση που η Λιθουανία εξετάσει το ενδεχόμενο νέας παράτασης του μέτρου παρέκκλισης πέραν του 2018, θα πρέπει να υποβάλει στην Επιτροπή έκθεση αξιολόγησης συνοδευόμενη από την αίτηση παράτασης, το αργότερο την 1η Απριλίου 2018.
               
            
            
               2015/0258 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2,
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  5
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή την 1η Απριλίου 2015, η Δημοκρατία της Λιθουανίας (εφεξής «Λιθουανία») ζήτησε την άδεια να συνεχίσει να εφαρμόζει μέτρο παρέκκλισης από τις διατάξεις της οδηγίας 2006/112/EΚ όσον αφορά τον υπόχρεο καταβολής του φόρου προστιθέμενης αξίας (ΦΠΑ) στις φορολογικές αρχές.
            
            
               (2)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 18ης Μαΐου 2015, σχετικά με το αίτημα που υπέβαλε η Λιθουανία. Με επιστολή της 20ής Μαΐου 2015, η Επιτροπή γνωστοποίησε στη Λιθουανία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (3)Με την απόφαση 2006/388/ΕΚ
                  6
                του Συμβουλίου επιτράπηκε στη Λιθουανία, μεταξύ άλλων, να ορίζεται ο λήπτης των αγαθών ή υπηρεσιών ως υπόχρεος του ΦΠΑ που οφείλεται για τις παραδόσεις αγαθών και την παροχή υπηρεσιών στην περίπτωση διαδικασιών αδυναμίας πληρωμών ή αναδιάρθρωσης υπό δικαστική εποπτεία, καθώς και για τις συναλλαγές στον τομέα της ξυλείας.
            
            
               (4)Η χρονική περίοδος για την εφαρμογή του μέτρου παρέκκλισης παρατάθηκε δύο φορές με την εκτελεστική απόφαση 2010/99/ΕΕ του Συμβουλίου της 16ης Φεβρουαρίου 2010
                  7
                και την εκτελεστική απόφαση 2012/704/ΕΕ του Συμβουλίου της 13ης Νοεμβρίου 2012
                  8
               .
            
            
               (5)Οι φορολογικές έρευνες και η δέουσα ανάλυση σχετικά με την εφαρμογή του μηχανισμού που πραγματοποιήθηκαν από τις φορολογικές αρχές της Λιθουανίας κατέδειξαν την αποτελεσματικότητα του μέτρου παρέκκλισης.
            
            
               (6)Η Επιτροπή θεωρεί ότι τα πραγματικά και νομικά περιστατικά που δικαιολογούσαν την εφαρμογή του μέτρου παρέκκλισης δεν έχουν μεταβληθεί και εξακολουθούν να ισχύουν. Ως εκ τούτου, είναι σκόπιμο να επιτραπεί στη Λιθουανία να εφαρμόσει το εν λόγω μέτρο για μια ακόμα, περιορισμένη, περίοδο.
            
            
               (7)Εάν η Λιθουανία ζητήσει νέα παράταση του μέτρου παρέκκλισης πέραν του 2018, θα πρέπει να υποβληθεί στην Επιτροπή έκθεση αξιολόγησης μαζί με αίτηση παράτασης, το αργότερο στις 31 Μαρτίου 2018.
            
            
               (8)Το μέτρο παρέκκλισης δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στο άρθρο 2 της εκτελεστικής απόφασης 2010/99/ΕΕ, η δεύτερη παράγραφος αντικαθίσταται από το ακόλουθο κείμενο: 
            
            
               «Εφαρμόζεται μέχρι τις 31 Δεκεμβρίου 2018. Κάθε αίτηση παράτασης του μέτρου που προβλέπεται στην παρούσα απόφαση υποβάλλεται στην Επιτροπή το αργότερο έως τις 31 Μαρτίου 2018 και συνοδεύεται από έκθεση η οποία περιλαμβάνει επισκόπηση της εφαρμογής του εν λόγω μέτρου.»
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Λιθουανίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  ΕΕ L 150 της 3.6.2006, σ. 13.
               
               
                  
                     (3)
                  ΕΕ L 45 της 20.2.2010, σ. 10.
               
               
                  
                     (4)
                  ΕΕ L 319 της 16.11.2012, σ. 7.
               
               
                  
                     (5)
                  ΕΕ L 347 της 11.12.2006, σ. 1.
               
               
                  
                     (6)
                  Απόφαση 2006/388/ΕΚ του Συμβουλίου της 15ης Μαΐου 2006 με την οποία επιτρέπεται στη Λιθουανία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 150 της 3.6.2006, σ. 13-14).
               
               
                  
                     (7)
                  Εκτελεστική απόφαση 2010/99/ΕΕ του Συμβουλίου, της 16ης Φεβρουαρίου 2010, με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 45 της 20.2.2010, σ. 10-11).
               
               
                  
                     (8)
                  Εκτελεστική απόφαση 2012/704/ΕΕ του Συμβουλίου, της 13ης Νοεμβρίου 2012, περί τροποποιήσεως της εκτελεστικής απόφασης 2010/99/ΕΕ με την οποία επιτρέπεται στη Δημοκρατία της Λιθουανίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 319 της 16.11.2012, σ. 7).